钦定古今图书集成/理学汇编/经籍典/第077卷 > 宋吴沆易璇玑上 > 《贵中篇》第三
## 钦定古今图书集成/理学汇编/经籍典/第077卷 > 宋吴沆易璇玑上 > 《贵中篇》第三

上下之理，贵乎中通，圣贤之道，贵乎中庸。是故一卦
之内，有二中焉。五位正阳，天之中也；二位正阴，地之
中也。天地之中，君臣之正位也。苟得其中，《否》、剥亦吉；
苟失其中，《泰》、复亦凶。《否》之九五曰：“休否，大人吉。”《剥》之
六五曰：“贯鱼以宫人宠，无不利。”是《否》《剥》得中，亦有时
而吉也。《泰》在三则曰“无平不陂。”在上则曰“城复于隍”；
《复》，在三则曰“频复厉”，在上则曰“迷复凶”，是《泰》复失中，
亦有时而凶也。《否》者乱之极，《泰》者治之极，《剥》者阳之
穷，《复》者阳之通。卦之吉莫甚于《泰》《复》，卦之凶莫甚于
《否》《剥》，而中之为道，得失相反，乃至于此，况其馀哉？历
观诸卦，大抵以中为贵，是故《比》以中而显，《谦》以中而
鸣，《临》以中而知，《节》以中而甘，《蒙》以发，《师》以吉，《萃》以聚，
《升》以亨，《渐》以正邦，《涣》以有庙，《兑》以应人，《蛊》以干母。“自
考”者，《复》也。“朋来”者，《蹇》也。“利用狱”者，《噬嗑》也。《晋》以受福，
《益》以有庆，《姤》以含章，《履》以光明，“未亡”者，《豫》也。“无丧”者《震》也，“不败”者，《大有》也。《旅》《巽》以之小亨，而《离》《讼》以之元
吉以至，《坎》之心、《损》之志、《艮》之辅、《鼎》之耳、《井》之寒泉，《需》
之酒食，“‘《丰》以弗忧”，“《夬》’以勿恤”，恒悔以亡，屯正以吉，“孚
鹤以鸣，解狐以获。”《归妹》之行，《家人》之馈，《大观》之在上，
《同人》君子之正，《困》大人之吉，孰有不由中而致然者？
如《睽》之卦，以柔而得中，则小事吉也；《小过》之卦，以刚
而失中，则不可大事也。“舆说幅”一也，在《小畜》之三则
不免反目，在《大畜》之二则终于无尤。“曳其轮”，一也，在
《既济》之初则仅能无咎，在《未济》之二则遂获中正之
吉，为利一至此乎？故一卦之内有一言中者，有再言
中者，有三言中者，在二而言者九，在五而言者六，二
五俱言者三，在《彖》独言者十有四，彖二俱言者九，彖
五俱言者九，彖二五俱言者五，有曰“刚中也，柔中也”，
“中正”，正中也，在中得中也，“中道、中行，中直”也。所以为
中则异，而为吉则同也。《易》之为道，非中则正，而言正
者，犹有所谓可正有不可正，有不可疾正，有利君子，
正有不利君子，正有艰正、正厉、正凶、正吝。至于言“中”，
乃未有言利不利、可不可者，亦无所谓艰厉凶吝之
辞。是正有时而不可，中无时而不可也。历观六十四
卦，而言中者乃五十有五，其不言者，特《否》《剥》《屯》《颐》《咸》
《革》《贲》《遁》《明夷》九卦而已。否、剥虽不言中，而爻之得中
亦未尝不吉，故知《易》之为道，贵中而已也。《法言》云：“龙
之潜亢，不获其中矣。是以过中则惕，不及中则跃。”是
乾道以中为贵也。《文言》曰：“君子黄中通理，正位居体，
美在其中，而畅于四支，发于事业，美之至也。”是坤道
以中为贵也。为人君者，将体干效《坤》以治天下之民，
而以中道行之，不亦宜乎！不亦善乎！